text: Vejsidebod sælger importeret frugt
  25 maj 2014 kl. 13.23
  Fra fem vejsideboder i Haderslev sælger Martin Hansen importeret frugt og grønt, men det kan være vildledende for forbrugerne, mener Forbrugerrådet.
  En lille bod ved vejen med en bakke jordbær til en 20?er er ikke længere ensbetydende med hjemmeavl fra gården. En mand fra Haderslev sælger tysk frugt i vejsideboder. For ham er det en oplagt at sælge importeret frugt, indtil de danske er i sæson.
  - Jeg kunne jo se, at der var en mulighed for at tjene en lille skilling her, nu hvor jeg jo alligevel bor ud til en stærkt trafikeret vej. Jeg skilter med, at det er tyske jordbær, og det står også på bakkerne, siger Martin Hansen til TV SYD.
  Forbrugerrådet er skeptisk over måden at sælge jordbær og kartofler på.
  - Martin Hansen gør jo ikke noget ulovligt, men jeg synes, det er ærgerligt at begynde at spekulere i at bruge vejsideboder til andet end det, folk umiddelbart forventer, når de handler, siger direktør i Forbrugerrådet, Vagn Jelsøe Forbrugerrådet, til TV SYD.
  